Na temelju članka 14. stavka 1. Zakona o proračunu („Narodne novine“ broj 87/08, 136/12. i 15/15) i članka 32. Statuta Općine Kloštar Podravski („Službeni glasnik Koprivničko-križevačke županije“ broj 6/13 i 3/18), Općinsko vijeće Općine Kloštar Podravski na 16. sjednici održanoj 20. prosinca 2018. godine donijelo je

O D L U K U

o izvršavanju Proračuna Općine Kloštar Podravski za 2019. godinu

Članak 1.

 Odlukom o izvršavanju Proračuna Općine Kloštar Podravski za 2019. godinu (u daljnjem tekstu: Odluka) uređuje se struktura prihoda i primitaka te rashoda i izdataka Proračuna Općine Kloštar Podravski za 2019. godinu (u daljnjem tekstu: Proračun) i njegovo izvršavanje, upravljanje financijskom i nefinancijskom imovinom, prava i obveze korisnika proračunskih sredstava, pojedine ovlasti općinskog načelnika Općine Kloštar Podravski (u daljnjem tekstu: općinski načelnik) u izvršavanju Proračuna, te druga pitanja o izvršavanju Proračuna.

Članak 2.

 Proračun se sastoji od općeg i posebnog dijela, te plana razvojnih programa.

 Opći dio sadrži Račun prihoda i rashoda i Račun financiranja.

 Posebni dio Proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe za 2019. godinu po proračunskim klasifikacijama.

 Plan razvojnih programa je dokument Općine Kloštar Podravski (u daljnjem tekstu: Općine) sastavljen za trogodišnje razdoblje, koji sadrži ciljeve i prioritete razvoja Općine povezane s programskom i organizacijskom klasifikacijom Proračuna.

 U Računu prihoda i rashoda i Računu financiranja iskazani su porezni proračunski prihodi i ostali prihodi koji su zakonom i drugim propisima donesenim na temelju zakona propisani kao obvezni, pomoći od subjekata unutar opće države i ostali prihodi, te primici za koje postoji realna ocjena da će se ostvariti u 2019. godini. Ostali prihodi namijenjeni su za financiranje Jedinstvenog upravnog odjela Općine Kloštar Podravski, Općinskog vijeća Općine Kloštar Podravski (u daljnjem tekstu: Općinsko vijeće) i ostalih radnih tijela Općinskog vijeća, te za financiranje programa utvrđenih u Posebnom dijelu Proračuna.

 Primici od financijske imovine raspoređuju se u programe.

 Rashodi i izdaci raspoređuju se po proračunskim klasifikacijskim i financijskim planovima proračunskih korisnika, njihovim programima, aktivnostima i projektima, te ostalim namjenama.

 U Računu financiranja iskazani su primici od financijske imovine i zaduživanja, te izdaci za financijsku imovinu i za otplatu kredita i zajmova.

Članak 3.

 Sredstva Proračunske zalihe u svoti 15.000,00 kuna koriste se za hitne, nepredviđene i druge namjene utvrđene člankom 56. Zakona o proračunu ("Narodne novine" broj 87/08, 136/12. i 15/15) (u daljnjem tekstu: Zakon).

 O korištenju sredstava Proračunske zalihe odlučuje općinski načelnik.

 Općinski načelnik obvezan je svaki mjesec izvijestiti Općinsko vijeće o korištenju sredstava Proračunske zalihe iz stavka 1. ovoga članka.

Članak 4.

 Za izvršavanje Proračuna odgovoran je općinski načelnik koji u postupku izvršavanja Proračuna donosi provedbene akte.

 Naredbodavac za izvršenje Proračuna je općinski načelnik koji je odgovoran za provedbu ove Odluke, kako za naplatu i ubiranje prihoda iz nadležnosti Općine, tako i za izvršavanje svih izdataka sukladno namjenama i svotama utvrđenim u posebnom djelu Proračuna.

Članak 5.

 Za planiranje i izvršavanje Proračuna općinski načelnik odgovoran je Općinskom vijeću.

 U slučaju potrebe općinski načelnik može u okviru navedenog iznosa izdataka Proračuna odobriti preraspodjelu utvrđenih sredstava između pojedinih stavaka izdataka, ali koja ne može biti veća od 5% sredstava utvrđenih u stavci koja se umanjuje.

 Općinski načelnik izvještava Općinsko vijeće o preraspodjelama u polugodišnjem i godišnjem izvještaju o izvršenju Proračuna.

Članak 6.

 Odluku o zaduživanju uzimanjem kredita, zajma ili izdavanjem vrijednosnih papira za investicije koje se financiraju iz Proračuna donosi Općinsko vijeće prema uvjetima i do visine utvrđene Zakonom.

Članak 7.

 Općinsko vijeće ima pravo nadzora nad financijskim, materijalnim i računovodstvenim poslovanjem, te nad zakonitom i svrsishodnom uporabom proračunskih sredstava.

Članak 8.

 Ova Odluka objavit će se u „Službenom glasniku Koprivničko-križevačke županije“, a stupa na snagu 1. siječnja 2019. godine.

OPĆINSKO VIJEĆE

OPĆINE KLOŠTAR PODRAVSKI

KLASA: 400-04/18-01/02

URBROJ: 2137/16-18-01

Kloštar Podravski, 20. prosinca 2018.

 PREDSJEDNIK:

 Antun Karas